Duncan nog nie in saal by Cheetahs | Netwerk24
Deur Owen Kock 19 Maart 2020 14:24
Duncan Saal verlede jaar in aksie vir Maties in die Varsitybeker-reeks teen Tuks in Pretoria.Foto: Gallo Images
Daar was met groot afwagting uitgesien na die koms van die gewese Maties-vleuel Duncan Saal, na die Cheetahs, maar daar is tot op hede nog niks van die sneltrein gesien nie.
Hy het in November verlede jaar met ’n kontrak van twee jaar Bellville-Suid vir Bloemfontein verruil, maar wag steeds om speelkans te kry.
Hy het toe hy by sy nuwe span aangesluit het, pas herstel van ’n kniebesering wat sy aanvanklike koms na die Rosestad uitgestel het.
Hy het onder Hawies Fourie, die Cheetahs se huidige breier, ’n skrikbewind in die agterlyn vir Maties in die Varsitybeker-reeks gevoer en hulle gehelp om in 2018 ’n vyfde keer te wen.
“Ek is weer 100% gereed. My voete jeuk al om te speel,” het Saal vandeesweek gesê onderweg Kaapstad toe, nadat die Cheetahs se oefening weens Covid-19 tot 30 Maart opgeskort is.
Hy sê hy gaan geduldig wag tot wanneer hy speelkans kry.
Die 22-jarige Saal wil graag weer vir Fourie wys dat hy oorgehaal is en dat hy die peil wat hy as student openbaar het, in Bloemfontein wil wys. Hy sal as gevolg van die onbepaalde opskorting van die Pro14-reeks nou langer moet wag om sy Cheetah-buiging te maak.
Hy het die afgelope tyd saam met die vergrote Pro14-groep geoefen, wat ’n aanduiding was dat Fourie hom binnekort dalk sou betrek.
“Dit is ’n moeilike situasie waarin ons ons bevind, maar dit is belangrik om positief te bly en op God te vertrou.
Dis vir my moeilik, want die huidige situasie weerhou my daarvan om my terugkeer tot die spel, en belangriker nóg, my buiging vir die Cheetahs te maak.
“Dis vir my moeilik, want die huidige situasie weerhou my daarvan om my terugkeer tot die spel, en belangriker nóg, my buiging vir die Cheetahs te maak.
“Ek is egter ’n geduldige mens en sal intussen hard werk, want ek wil voorbereid wees wanneer die huidige situasie verander en ek moontlik my kans kry.”
Saal sê hy wil soos elke speler in die groep ’n positiewe bydrae tot die welvaart van die Cheetahs maak, ongeag wie die afrigter is, met verwysing na die geskiedenis tussen hom en Fourie.
“Hawies is ’n goeie afrigter en mens wat dinge baie maklik maak vir spelers. Hy is ’n vaderfiguur en ek wou hom en my spanmaats nog altyd net trots maak.”
Hy sê hoewel hy nog vroeg in sy kontrak by die Vrystaat is, wil hy bitter graag op die veld kom, maar daar is vir hom gesê dat hy eers “wedstrydtyd” moet kry en homself bewys.
Dit kan egter net gebeur as hy speeltyd kry wat tot op hede nog nie die geval was nie.
Noudat rugby tot stilstand gekom het, gaan dit nog langer neem vir Saal om te wys hoekom hy so hoog aangeslaan word.
“Ek glo ek is gereed en ek weet sal goed vaar as ek ’n kans kry. Dit bly uiteraard die afrigter se besluit, ek hanteer dinge soos dit kom.”
Meer oor: Hawies Fourie | Bloemfontein | Rugby | Vleuel | Maties | Cheetahs | Pro14-Reeks
Oud-Cheetah wil Pumas nou skop gee
Aidon Davis wil nr. 8-trui syne maak